text: Ekspert: statslige arbejdspladser vil ikke hjælpe udviklingen
  20 august 2015 kl. 15.23
  Kommunerne i vores landsdel kæmper lige nu for at få statslige arbejdspladser til deres område. Men det vil ikke hjælpe på den triste udvikling i udkantsområderne, mener ekspert.
  Energistyrelsen til Esbjerg, Kulturstyrelsen til Sønderborg eller VisitDenmark til Tønder? De Syd-og Sønderjyske borgmestre ved allerede, hvilke statslige arbejdspladser, der passer til deres kommune. Og det har de så kæmpet for at vise de seneste måneder. For statslige arbejdspladser vil gavne kommunerne, mener borgmestrene.
  Den 12. august sagde Sønderborgs borgmester Erik Lauritzen følgende til TV SYD:
  - Det vil kunne være med til at løfte vores område.
  Borgmestrene er enige om, at statslige arbejdspladser til området vil få flere indbyggere til yderområderne, samt mindre folkeflugt fra de små byer.
  Men ifølge kommunalforsker Roger Buch vil det ikke ændre udviklingen af fraflyttere og udkantsområder.
  - Vi har en tendens, hvor folk rykker ind mod de større byer, og den bliver altså ikke vendt ved, at man pludselig flytter nogle statslige arbejdspladser.
  Du kan høre mere fra Roger Buch her: Varighed:0'46
  
  